ኢትዮጵያ የአየር ንብረት ለውጥ ችግርን ለመቋቋም ወደ ተግባር በመግባት መሰረታዊ ለውጥ እያመጣች መሆኑ ተገለፀ
አዲስ አበባ፤ የካቲት 20/2006/ዋኢማ/ – ኢትዮጵያ የአየር ንብረት ለውጥ ችግሮችን ለመፍታት በምታደርገው ጥረት እስትራቴጂዋን ከማስተዋወቅና እቅዶችን ከመንደፍ በዘለለ ወደ ተግባር በመግባት መሰረታዊ ለውጥ እያመጣች መሆኗን የግብርና ሚኒስትር ዴኤታው አስታወቁ። ለሶስት ቀናት የአየር ንብረት ለውጥን በመቋቋም ላይ ያተኮረ ብሔራዊ ፎረም ተካሂዷል።  የግብርና ሚኒስትር ዴኤታ አቶ ስለሺ ጌታሁን ፎረሙን ሲከፍቱ እንደተናገሩት፤ ኢትዮጵያ አረንጓዴ ኢኮኖሚን በመላ ሀገሪቷ ተግባራዊ በማድረግ እኤአ 2025 መካከለኛ ኢኮኖሚ ካላቸው ሀገራት ተርታ ለማሰለፍ  የአየር ንብረት ለውጥ ችግሮችን መፍታት ይገባታል።በአሁኑ ወቅት በመላው አለም ለአካባቢ፣ ኢኮኖሚና ማህበራዊ ችግሮች ከሆኑት መካከል አንዱና ዋነኛው የአየር ንብረት ለውጥ መሆኑን የገለፁት ሚኒስትር ዴኤታው፤ በተለይም በማደግ ላይ ያሉ ሀገራት ከአደጉት ሀገራት በይበልጥ የችግሩ ገፈት ቀማሾች ናቸው ብለዋል።በመሆኑም በተለያዩ አካላት የሚያካሄዷቸው የዳሰሳ ጥናቶች የአየር ንብረት ለውጡ የሚያመጣውን ጉዳትና አደጋ በመቀነስ በኩል ከፍተኛ ጠቀሜታ እንዳላቸው ገልፀው፤ በመሆኑም በዘርፉ ውስጥ ያሉ ባለድርሻ አካላት፣ የክልል የግብርና ቢሮዎች፣ ተመራማሪዎች፣ ጥናት አድራጊ ተቋማት፣ መንግስታዊ ያልሆኑ ድርጅቶችና የአርሶ አደሩ ማህበረሰብንም መካተት እንደሚገባቸው ተናግረዋል።የአካባቢ ጥበቃና ደን ሚኒስትር አማካሪ ዶክተር ተወልደብርሃን ገብረእግዚአብሔር በበኩላቸው የምግብ ዋስትናን ለማስጠበቅና ድህነትን ለመቅርፍ የሚቻለው የአየር ንብርት ለውጥ የሚያመጡትን ችግሮች መከላከል ሲቻል ነው ብለዋል።በአለማችን 60 በመቶ የሚሆነው የግብርና ምርት የሚመረተው በተፈጥሮ መንገድ በሚገኘው ዝናብ በመሆኑ፤ የአየር ንብርት ለውጥ የሚያመጣውን ችግር ለመከላከል ሁሉም ሀገራት መስራት ይኖርበታል በማለት ተናግረዋል።የአማራ መልሶ መቋቋምና ልማት ድርጅት ዋና ዳይሬክተር የሆኑት አቶ አምላኩ አስራት በበኩላቸው፤ ድርጅቱ በአየር ንብረት ለውጥን በመከላከልና አካባቢን በማልባት በኩል በርካታ ስራዎችን ሲሰራ መቆየቱን ተናግረዋል።ድርጅቱ ከ3 ነጥብ 5 ሚሊየን በላይ ለሚሆኑ የአማራ ክልል የህብረተሰብ ክፍሎች የንፁህ መጠጥ ውሃ፣ ትምህርት፣ የግልና የአካባቢ ንፅህና አጠባበቅ፣ አነስተኛ የመስኖ ልማት፣ የከብት እርባታ፣ የተፋሰስ ልማትና ሌሎች በርካታ ስራዎችን ተጠቃሚ እንዲሆኑ ማስቻሉን ተናግረዋል።በመሆኑም ድርጅቱ የሚሰራቸውን በርካታ ስራዎች ቀጣይነት ለማረጋገጥ ሁሉም ባለድርሻ አካላት የበኩሉን ድርሻ ሊወጣ እንደሚገባ ዋና ዳይሬክተሩ አቶ አምላኩ አሳስበው፤ የአየር ንብረትን ሊበክሉ ከሚችሉ ነገሮችን ከመጠቀም ታዳሽ የሀይል ምንጮችን በመጠቀም አለማችንን ከብክለት ነጻ ማድርግ ይጠበውቅብናል ብለዋል።ፎረሙ ለሶስት ተከታታይ ቀናት በአዲስ አበባ ኢሊሊ ኢንተርናሽናል ሆቴል የተካሂደ ሲሆን፤ ከተለያዩ ሀገራት የተውጣጡ ባለድርሻ አካላት ተገኝተዋል።እንዲሁም ከ15 በላይ ጥናታዊ ጽሁፋች የቀረቡ ሲሆን፤ የተለያዩ ሀገራት ተሞክሮዎችም እንደማሳያነት መቅረቡን ዋልታ ኢንፎርሜሽን ማዕከል ዘግቧል።